b'\n_START_ARTICLE_\nVicent Badia i Mar\xc3\xadn\n_START_SECTION_\nBiografia\n_START_PARAGRAPH_\nNaix al barri de Russafa (Val\xc3\xa8ncia) el 12 de mar\xc3\xa7 de 1919, fill de Vicent Badia i Cortina, natural de Foios (Horta Nord), i de Mar\xc3\xada Mar\xc3\xadn i Ib\xc3\xa1\xc3\xb1ez d\xe2\x80\x99Enguera (Canal de Navarr\xc3\xa8s). Curs\xc3\xa0 estudis primaris al col\xc2\xb7legi Balmes del seu barri, i el batxillerat a l\'Institut Llu\xc3\xads Vives de Val\xc3\xa8ncia. Posteriorment, estudi\xc3\xa0 Dret a la Universitat de Val\xc3\xa8ncia, on assol\xc3\xad el grau de doctor. Tamb\xc3\xa9 obtingu\xc3\xa9 els t\xc3\xadtols de mestre de primer ensenyament, de perit taqu\xc3\xadgraf i el curs de ling\xc3\xbc\xc3\xadstica valenciana superior. Professionalment, despr\xc3\xa9s de passar per l\'escola de T\xc3\xa8cnics de l\'Administraci\xc3\xb3 Local, treball\xc3\xa0 a l\'Ajuntament de Burjassot (1950) i fou cronista d\xe2\x80\x99Alm\xc3\xa0ssera (1953)._NEWLINE_El 25 d\'abril de 1943 es cas\xc3\xa0 amb Maria del Roser Carbonell i Santamaria, de la fam\xc3\xadlia dels "Bonica" de Benicalap, i fix\xc3\xa0 la seua resid\xc3\xa8ncia en aquesta poblaci\xc3\xb3. El matrimoni tingu\xc3\xa9 vuit fills: Roser, Empar, Vicent, Maria Jes\xc3\xbas, Josep, Rafael, Anna i Pilar, la qual reportar\xc3\xa0 la quantitat de 14 n\xc3\xa9ts: Esther, Rafael, Llu\xc3\xads, Jordi, Guillem, Miquel, Anna, Xano, Mireia, Vicent, Carles, Mar\xc3\xada, Adri\xc3\xa0 i Roser.\n_START_SECTION_\nActivitat period\xc3\xadstica\n_START_PARAGRAPH_\nDes de ben jove, per la vinculaci\xc3\xb3 laboral dels pares a "Las Provincias" estigu\xc3\xa9 molt en contacte amb el m\xc3\xb3n period\xc3\xadstic, i ell mateix esdevindr\xc3\xa0 col\xc2\xb7laborador de les publicacions valencianes "Levante", "Jornada", "Al Dia", "Valencia Fruits", "Valencia Semanal", "Diario de Valencia", "Noticias al Dia", "Sa\xc3\xb3", "Rent", "Cartelera T\xc3\xbaria", "La semana Vitivin\xc3\xadcola", i les publicacions de Barcelona "Avui" i "Canig\xc3\xb3"._NEWLINE_El 1941 treball\xc3\xa0 en "Hoja de Lunes" de Val\xc3\xa8ncia a c\xc3\xa0rrec del seu pare. En 1943 obtingu\xc3\xa9 una pla\xc3\xa7a en la Secci\xc3\xb3 de Premsa de l\'Ambaixada d\'Alemanya on va fer el "Bolet\xc3\xadn de Informaci\xc3\xb3n". Tamb\xc3\xa9 treball\xc3\xa0 en la revista "Presamundo". El 1946 col\xc2\xb7labor\xc3\xa0 en "Las Provincias", "Levante" i "Jornada" de Val\xc3\xa8ncia. Del 1949 al 1953 li fou encarregat el "Bolet\xc3\xadn Oficial del Municipio de Burjassot". En 1952 tingu\xc3\xa9 al seu c\xc3\xa0rrec el "Bolet\xc3\xadn Informativo de la Cooperativa Espa\xc3\xb1ola de Exportadores de Frutas" que durar\xc3\xa0 fins primers de mar\xc3\xa7 de 1954._NEWLINE_Destaca, sobretot, el miler d\'articles de la s\xc3\xa8rie "De los pueblos y para los pueblos" sobre aspectes de la vida i la hist\xc3\xb2ria dels pobles valencians, entre els quals hi ha molts sobre Benicalap, on va comen\xc3\xa7ar el seu inter\xc3\xa8s sobre la hist\xc3\xb2ria local i l\xe2\x80\x99etnografia. A m\xc3\xa9s va dirigir les revistes culturals "Sic\xc3\xa0nia" (1958-1959), editada per Nicolau Primitiu, i "Valencia Cultural" (1960-1964) durant tota la seua exist\xc3\xa8ncia, fermes defensores del valencianisme i la cultura valenciana, que, reiteradament vulneraven el tant per cent m\xc3\xa0xim de fulls en valenci\xc3\xa0 que les autoritats franquistes els havien imposat (un 20%). Amb l\'aparici\xc3\xb3 de la revista Sa\xc3\xb3, tamb\xc3\xa9 col\xc2\xb7laboraria amb ella, sent un nexe d\'uni\xc3\xb3 entre el valencianisme clandest\xc3\xad de l\'\xc3\xa8poca del franquisme amb el de la transici\xc3\xb3 pol\xc3\xadtica espanyola._NEWLINE_Per\xc3\xb2, a banda del seu treball com a funcionari de l\'administraci\xc3\xb3 municipal i periodista va destacar sobretot per la seua activitat al camp de la hist\xc3\xb2ria local i la cultura valenciana.\n_START_SECTION_\nVinculaci\xc3\xb3 pol\xc3\xadtica\n_START_PARAGRAPH_\nDurant la guerra s\'incorpor\xc3\xa0 a l\'ex\xc3\xa8rcit espanyol de la Segona Rep\xc3\xbablica Espanyola, desertant i passant-se als nacionals el 12 de juliol de 1938. Aleshores tenia 19 anys, per\xc3\xb2 ben prompte evolucion\xc3\xa0 cap a posicions m\xc3\xa9s democr\xc3\xa0tiques (sembla que refus\xc3\xa0 ser governador civil) i utilitz\xc3\xa0 el seu prestigi dins del r\xc3\xa8gim per a promocionar la cultura valenciana. Organitz\xc3\xa0 les primeres confer\xc3\xa8ncies en valenci\xc3\xa0 dins el "Movimiento" i f\xc3\xa9u possible les assemblees provincials i regionals dels "Cronistes del Regne de Val\xc3\xa8ncia", entre el 1954 i el 1964, de les quals fou Secretari General._NEWLINE_Ingress\xc3\xa0 aleshores al Centre de Cultura Valenciana (avui Acad\xc3\xa8mia de Cultura Valenciana), com a director numerari, l\'abril de 1958 arrib\xc3\xa0 a ser Secretari de la Secci\xc3\xb3 de Cronistes del Regne del Centre, des d\'on organitz\xc3\xa0 els "Dissabtes Literaris dels Cronistes", en homenatge al centenari d\'Ausi\xc3\xa0s March (1959). Tamb\xc3\xa9 fou vicepresident de Lo Rat Penat a la directiva presidida per Nicolau Primitiu._NEWLINE_Davant la pol\xc3\xa8mica suscitada per "Nosaltres els Valencians" de Joan Fuster, amic personal d\'ell des de la facultat, Vicent Badia adopt\xc3\xa0 una posici\xc3\xb3 moderada, fent p\xc3\xbablicament una s\xc3\xa8rie de cr\xc3\xadtiques al plantejament de l\'obra, especialment en all\xc3\xb2 referit a la integraci\xc3\xb3 de les comarques castellanoparlants del Regne de Val\xc3\xa8ncia, per\xc3\xb2 sense la virul\xc3\xa8ncia d\'altres, ja que sempre cregu\xc3\xa9 en la unitat de la llengua._NEWLINE_Malgrat tot, no abandon\xc3\xa0 el "Centre de Cultura Valenciana" i treball\xc3\xa0 per intentar acostar posicions entre les dues parts, com ho demostra el seu discurs "No tinc temps per a ser breu". Tamb\xc3\xa9 defens\xc3\xa0 fervorosament la integritat del Regne de Val\xc3\xa8ncia, oposant-se a les denominacions de "Levante", "Sureste", "Costa Blanca" per a Alacant i M\xc3\xbarcia i proposant un Governador General per a tot el Pa\xc3\xads Valenci\xc3\xa0. Defens\xc3\xa0 l\'adopci\xc3\xb3 del valenci\xc3\xa0 per l\'esgl\xc3\xa9sia com a forma d\'acostar-se al poble._NEWLINE_Dins la seua activitat p\xc3\xbablica fou president de l\'Associaci\xc3\xb3 "Pa\xc3\xads Valenci\xc3\xa0-URSS", membre fundador del desaparegut Partit Nacionalista del Pa\xc3\xads Valenci\xc3\xa0 (PNPV), membre de la Junta Consultiva d\'Acci\xc3\xb3 Cultural del Pa\xc3\xads Valenci\xc3\xa0, president de l\'Associaci\xc3\xb3 "Paraula Cristiana" i encarregat del seu butllet\xc3\xad "Rent", membre de la Unitat del Poble Valenci\xc3\xa0 (UPV), Membre Honor\xc3\xadfic del II Congr\xc3\xa9s Internacional de la Llengua Catalana \xe2\x80\x93Comit\xc3\xa8 Territorial del Pa\xc3\xads Valenci\xc3\xa0- i Delegat al Pa\xc3\xads Valenci\xc3\xa0 de l\'Associaci\xc3\xb3 "Porta dels Pa\xc3\xafsos Catalans".\n_START_SECTION_\nEls \xc3\xbaltims anys\n_START_PARAGRAPH_\nMor a Benicalap (Val\xc3\xa8ncia) el 21 de desembre de 1995, per\xc3\xb2 uns anys abans s\'havia embarcat en un altre projecte a favor de la hist\xc3\xb2ria local, el "Centre d\'Estudis de l\'Horta Nord". El 16 de gener de 1996, l\'ajuntament de Burjassot el nomen\xc3\xa0 fill adoptiu de la Ciutat. L\'ajuntament de Val\xc3\xa8ncia li don\xc3\xa0 el seu nom a una pla\xc3\xa7a situada al barri de Torrefiel, al costat de la Ronda Nord.\n_START_SECTION_\nObra\n_START_PARAGRAPH_\nCom a escriptor \xc3\xa9s autor del Compendio de Geograf\xc3\xada del Reino de Valencia, "La Secci\xc3\xb3n de Cronistas del Reino en el primer a\xc3\xb1o de su existencia", Discurs i programa de redre\xc3\xa7ament cultural (el primer discurs d\'obertura del Centre fet en valenci\xc3\xa0), "Mem\xc3\xb2ria de las Asambleas de Cronistas celebradas en Valencia", Cat\xc3\xa0leg dels Cronistes Oficials del Regne, Torre Baja, mi pueblo (1953), B\xc3\xa9tera, mi pueblo, Foyos mi pueblo, Una teor\xc3\xada del Cronista, El libro de la Serran\xc3\xada, "Deu anys de Cronistes Oficials", "Aportaci\xc3\xb3n a la cronolog\xc3\xada del Puig", "Discurs de Mantenidor dels Jocs Florals d\'Alboraia 1980", "El vino en la prehist\xc3\xb2ria del Levante Espa\xc3\xb1ol" -separata de "La Semana Vitivin\xc3\xadcola", "El marxisme-leninisme a l\'\xc3\x80frica d\'avui" -separata de "Rent", butllet\xc3\xad de "La Paraula Cristiana", etc. i altres opuscles, pr\xc3\xb2legs, mem\xc3\xb2ries i treballs diversos._NEWLINE_A m\xc3\xa9s, fou col\xc2\xb7laborador de les publicacions valencianes Levante, Las Provincias, Jornada, Al Dia, Valencia Fruits, Valencia Semanal, Diario de Valencia, Noticias al Dia, Sa\xc3\xb3, Rent, Cartelera Turia, La semana Vitivin\xc3\xadcola, i les publicacions de Barcelona Avui i Canig\xc3\xb3, entre d\'altres, on podem trobar nombrosos articles._NEWLINE_Tamb\xc3\xa9 trobem un miler d\'articles de la s\xc3\xa8rie De los pueblos y para los pueblos sobre aspectes de la vida i la hist\xc3\xb2ria dels pobles valencians.'